Nehawu-staking uiteindelik verby | Maroela Media
Nehawu-staking uiteindelik verby
Die parlement het die aankondiging verwelkom dat lede van die Nehawu-vakbond uiteindelik hul onwettige staking opgeskort het.
"Berigte dat die staking gekanselleer is, kom ná 'n nuwe aanbod aan die National Education' Health and Allied Workers' Union (Nehawu) gemaak is in verband met die berekening van prestasiebonusse vir personeellede wat daarvoor kwalifiseer," het bestuur van die parlement in 'n verklaring gesê.
Geen ooreenkoms is egter tot dusver aan die bestuur voorgehou nie.
Volgens die bestuur van die parlement het hy deurgaans die vakbond aangemoedig om in gesprek te tree oor kwessies van gedeelde kommer, as die enigste manier om uitdagings op te los.
"Die parlement neem kennis van die voorwaardes wat glo onderhewig is aan die aanvaarding van die nuwe aanbod. In hierdie verband sal alle prosesse, soos dit vroeër aan die vakbond gekommunikeer is, gevolg word. Dit sluit die geen-werk-geen-betaling-beginsel in en die implementering van dissiplinêre en ander korrektiewe prosesse waar nodig," lui die verklaring.
Die parlement benadruk dit dat geweld en intimidasie nie geduld sal word nie. "Die parlement doen 'n beroep op alle betrokke partye om hard te werk om volgehoue arbeidsvrede in die instansie te verseker."